אנג'לה באסט

ביוגרפיה

באסט נולדה בשכונת הארלם שבניו יורק וגדלה בסיינט פיטרסברג ביחד אחותה ד'ניטי אצל אמה בטי, עובדת סוציאלית במקצועה. באסט למדה ב"תיכון בוקה סייגה" בו הייתה מעודדת והשתתפה בחוג דיבייט, במועצת התלמידים הבית ספרית ובחוג דרמה.
באסט למדה באוניברסיטת ייל שם סיימה תואר ראשון בשנת 1980 ב"לימודים אפרו-אמריקאים". ב-1983 קיבלה באסט תואר בוגר נוסף כשסיימה את לימודיה בהצלחה ב"בית ספר לדרמה של ייל" שבחסות האוניברסיטה. במהלך לימודיה פגשה את מי שמאוחר יותר יהיה בעלה. 
לאחר לימודיה עבדה באסט כפקידת קבלה בסלון יופי ובחיפוש תמונות.
בניסיון לממש את יכולת המשחק שלה נסעה באסט לניו יורק והופיעה ב-1985 במחזה "נערה שחורה".
בנוסף הופיעה בשתי הצגות של המחזאי אוגוסט וילסון - "Ma Rainey's Black Bottom" ו-"Joe Turner's Come and Gone".
את ההופעה הקולנועית הראשונה שלה ערכה באסט ב-1986, בסרט "תעלול קטלני", שם הופיעה בתפקיד קטן. באסט השתתפה בדרמת הפשע "החבר'ה מהשכונה", בה גילמה את ריבה דבראוקס, אמו של גיבור הסרט טר סטייל (קובה גודינג ג'וניור).
בשנת 1992 שיחקה בתפקיד ראשי בדרמה ההיסטורית של ספייק לי "מלקולם אקס"; בסרט הופיעה באסט בתור בטי שאבז, אשתו של המנהיג האפרו אמריקני מלקולם אקס (דנזל וושינגטון). בנוסף גילמה באסט את קתרין ג'קסון, אימם של "חמישיית הג'קסונים", בסדרה "הג'קסונים: חלום אמריקאי".
בשנת 1993 גילמה באסט את דמותה של זמרת הפופ טינה טרנר בדרמה המוזיקלית "מה זה בכלל קשור לאהבה", הסרט מתאר פגישתה הראשונה עם המוזיקאי וכותב השירים אייק טרנר (לורנס פישבורן) ואת קריירת הסולו המצליחה שלה בתחילת שנות השמונים.
על משחקה בסרט קיבלה באסט את פרס גלובוס הזהב ובכך הפכה לשחקנית האפרו-אמריקאית הראשונה שזוכה בפרס בקטגוריית השחקנית הטובה ביותר בסרט מוזיקלי קומי.
ב-1995 שיחקה באסט במותחן הבדיוני של קתרין ביגלו "ימים משונים", בו הופיעה בדמותה של לורנט מייסון, שומרת ראשו של לני נרו (רייף פיינס), שוטר לשעבר המתעסק במכירת דיסקטים של מידע המכילים תחושות ורגשות של אנשים שונים. כמו כן שיחקה באסט בסרטו של פורסט ויטאקר "כמו אוויר לנשימה" לצד הזמרת ויטני יוסטון, ובקומדיית האימה "ערפד בברוקלין".
ב-1997 השתתפה באסט בדרמה הבדיונית של רוברט זמקיס "קונטקט" המבוססת על רומן המדע-בדיוני של קרל סייגן, וגילמה את דמותה הספרותית של רייצ'ל קונסטנטין, פוליטיקאית המייצגת את נשיא ארצות הברית ביל קלינטון.
ב-1999 שיחקה באסט בדרמה המוזיקלית של ווס קרייבן, "לנגן מהלב".
בשנת 2000 הייתה באסט שותפה להפקה המדע בדיונית לה היה שותף פרנסיס פורד קופולה, "סופרנובה"; בסרט גילמה את ד"ר אברס, אחת מששת אנשי צוות של ספינת ה"נייטינגייל 229", ספינת חלל רפואית היוצאת למבצע חיפוש והצלה בתחילת המאה ה-22.
ב-2001 שיחקה באסט במותחן "הפריצה", בו הופיעה בתור דיאן, חברתו של הדמות המרכזית בסרט ניק וולש, גנב בינלאומי מצליח וקפדן.
בשנת 2008 שיחקה בתפקיד ברנדה בראון בקומדיה "לפגוש את הבראונים" לצד טיילר פרי שגם ביים. בשנת 2009 שיחקה באסט בדרמה הביוגרפית "נוטוריוס" בו גילמה את וולטה ואלאס, אמו של הראפר הנודע הנוטוריוס בי. איי. ג'י.
בשנת 2011 שיחקה לצד פולה פטון בקומדיה "לקפוץ מעל המטאטא".  
בשנת 2013 שיחקה בסרט הפעולה "המטרה: הבית הלבן", בתפקיד של לין ג'ייקובס, ראש השירות החשאי של ארצות הברית. שיחקה גם בדרמת הטלוויזיה הביוגרפית "בטי וקורטה" ברשת Lifetime, בתפקיד פעילת זכויות האדם קורטה סקוט קינג, ואשתו של זוכה פרס הנובל לשלום מרטין לותר קינג.  
בשנת 2016 שיחקה בסרט הפעולה "המטרה: לונדון" בהפקתו של ג'רארד באטלר, באסט שוב שיחקה בדמותה של לין ג'ייקובס. 
בשנת 2018 גילמה את ראמונדה, המלכה האם של ווקאנדה בסרט גיבורי-על מבית מארוול קומיקס "הפנתר השחור" שובוים על ידי ראיין קוגלר, והפך במהרה לשובר קופות, שנכון לספטמבר 2019 נכלל במקום ה-11 ברשימת הסרטים המכניסים ביותר בכל הזמנים. כן באותה שנה שיחקה במותחן הריגול בכיכובו של טום קרוז "משימה בלתי אפשרית: התרסקות", השישי בסדרת משימה בלתי אפשרית ועד כה גם הכי מצליח קופתית מבין סרטי הסדרה.  
בשנת 2019 שיחקה בהופעת קמע את ראמונדה בסרט "הנוקמים: סוף המשחק" ה-22 במספר בסדרת היקום הקולנועי של מארוול שביימו האחים רוסו. כעת הסרט עומד במקום ה-1 הסרטים המכניסים ביותר בכל הזמנים. בהמשך השנה כיכבה לצד פליסיטי האפמן ופטרישה ארקט בקומדיה של נטפליקס "מסע של אמא". הסרט אשר מבוסס על הספר "מה שעושה אותך שמח" מאת הנובליסט הבריטי וויליאם סוטקליף.

טלוויזיה

בשנות ה80 ושנות ה-90 שיחקה בתפקידי אורח בסדרות הטלוויזיה "משפחת קוסבי", "תקוותו של ריאן", "סיור של חובה" ו-"הברק". בהעשור הראשון של המאה ה-21 השתתפה בסדרות הטלוויזיה "זהות בדויה" ו-"ER" שם גילמה את ד"ר קייט בנפילד במשך שתי עונות. בנוסף, דיבבה מספר דמויות בסדרות האנימציה "משפחת סימפסון" ו-"בוג'ק הורסמן". 
בשנת 2013 פורסם כי באסט הצטרפה לקאסט העונה השלישית של סדרת האימה האנתולוגית של רשת FX Networks "אימה אמריקאית" של יוצרי הטלוויזיה ריאן מרפי ובראד פלצ'וק. בעונה השלישית "אימה אמריקאית: הכישוף" בתפקיד דמותה ההיסטורית של כוהנת הוודו מארי לאבו. בעונה הרביעית "אימה אמריקאית: פריק שואו" (2014) בתפקיד דזירה דופרי, פרפומרית במופע ה"פריק שואו", אישה בעלת שלושה שדיים הנשואה ל"איש הברזל" (מייקל צ'יקליס). בעונה החמישית "אימה אמריקאית: המלון" (2015) בתפקיד שחקנית הקולנוע רמונה רויאל, המאהבת לשעבר של הרוזנת אליזבת ג'ונסון (ליידי גאגא).בעונה השישית "אימה אמריקאית: רואנוק" (2016) בתפקיד מונט תימוסה, שחקנית קולנוע אלכוהוליסטית. ב-2018 שיחקה בתפקיד אורח בעונה השמינית של הסדרה "אימה אמריקאית: אפוקליפסה".
בשנת 2016 שיחקה בסדרת הדרמה התקופתית הבריטית "קרוב לאויב" (Close to the Enemy) של רשת BBC Two, אשר עלילתה מגוללת את תקופת מלחמת העולם הראשונה. בסדרה גילמה באסט את אווה, לצידם של השחקנים ג'ים סטרג'ס, אלפרד מולינה ואלפי אלן. 
בשנת 2017 התארחה בסדרות הטלוויזיה הקומיות "הבריחה מג'ורג'יה" של רשת WGN America, ו-"מומחה לכלום" בכיכובו של עזיז אנסרי בנטפליקס. 
החל משנת 2018 מככבת באסט בסדרת הטלוויזיה המשטרתית של רשת FOX "מוקד 911" מבית היוצר של ריאן מרפי ובראד פלצ'וק. היא מגלמת את אתנה קרטר גרנט, מפקדת יחידת הסיור במשטרת לוס אנג'לס. בנוסף למשחקה בסדרה, באסט היא גם המפיקה של הסדרה. בספטמבר 2018 עלתה העונה השנייה, ובספטמבר 2019 עלתה העונה השלישית בכיכובה.

עבודה כבמאית

בשנת 2015 התנסתה באסט לראשונה בתחום הבימוי כשביימה את סרט הטלוויזיה "ויטני" על-פי סיפור חייה של הזמרת המנוחה ויטני יוסטון, אותה גילמה השחקנית יאיא דה קוסטה. בשנה זו ביימה פרק מתוך הסדרה הדוקומנטרית "Breakthrough" בנשיונל ג'יאוגרפיק. 
בשנת 2016 ביימה את הפרק השישי בעונה השישית של הסדרה "אימה אמריקאית: רואנוק", ואת הפרק התשיעי בעונה השביעית "אימה אמריקאית: הכת", כאשר בסדרה הראשונה היא שיחקה.

חיים אישיים

באסט התחתנה בשנת 1997 עם שחקן הקולנוע  קורטני בי ואנס, אותו פגשה בעת לימודיה באוניברסיטת ייל. לזוג שני ילדים אשר נולדו ב-2006.